অনেক পণ্যের বিজ্ঞাপনের ঠিক নিচের দিকেই লেখা থাকে ‘শর্ত প্রযোজ্য’। আর এই শর্তটাই হচ্ছে গ্রাহকের সঙ্গে ছল করার একটা কৌশল। কিন্তু ছল না করেও ব্যবসা করা যায় এবং এ ব্যবসা টেকসই এবং বহুগুণে লাভজনক হয়। নিজের ছোট্ট একটি অভিজ্ঞতা শেয়ার না করে পারছি না। জনৈক হিন্দু গ্রাহক যাকে আমি দাদা বলেই সম্বোধন করি। একদিন এসে বললেন, ‘স্যার, আমার এসএমই ঋণটি প্রায় শেষ হয়ে গেছে আর দুটির মতো কিস্তি বাকি আছে। কিন্তু স্যার, আমি ঋণটি আবার নিতে চাচ্ছি। তবে স্যার, এবার আগের চেয়ে কিছু টাকা বেশি দিতে হবে।’ আমি বললাম, ‘কত?’ দাদা: ‘স্যার, পাঁচ লাখ দিলেই চলবে।’ আমি জানতাম, দাদার (গ্রাহকের) দুটি মাসিক সঞ্চয়ী স্কিম আছে। তাই জিজ্ঞেস করলাম, ‘দাদা ডিপিএস দুটিতে কত টাকা জমা হয়েছে?’ ‘প্রায় সাত লাখ টাকার মতো’ দাদার উত্তর। বললাম, ‘দাদা, এসএমই ঋণ না নিয়ে ডিপিএসের বিপরীতে এসওডি ঋণ নিয়ে নেন।’ ‘কেন স্যার? এর আগেও পূর্ববর্তী ম্যানেজার স্যারের সময় দুইবার এসএমই ঋণ নিয়ে পরিশোধ করেছি। এখন আপনি আমার ওপর আস্থা রাখতে পারছেন না, আমার ডিপিএস থেকে অর্থাৎ আমার টাকা থেকেই আমাকে ঋণ দিতে চাচ্ছেন?’ ভারাক্রান্ত মনে দাদার জিজ্ঞাসা। বললাম, ‘দাদা এসএমই ঋণ নিলে আপনাকে ১৬ শতাংশ হারে সুদ দিতে হবে, সঙ্গে আছে প্রসেসিং ফি, ইন্স্যুরেন্স খরচ, সময় লাগবে মাস খানেক, দুইজন গ্যারান্টর লাগবে, বৌদিকেও জামিনদাতা হতে হবে। আর ডিপিএস এর বিপরীতে ঋণ নিলে আপনাকে আপনার ডিপিএসের সুদ হারের চাইতে, অর্থাৎ ব্যাংক থেকে আপনি যে হারে সুদ পাচ্ছেন তার চাইতে মাত্র ২ দশমিক ৫০ শতাংশ বেশি সুদ দিতে হবে। ডিপিএস এ আপনি সুদ পাচ্ছেন ৭ শতাংশ হারে, তাই আপনার এসওডি ঋণের সুদ হার হবে মাত্র ৯ দশমিক ৫০ শতাংশ। কোনো প্রসেসিং ফি নেই, নেই কোন ইন্স্যুরেন্স চার্জ, লাগবে না কোনো গ্যারান্টর, বৌদির কোনো সইও লাগবে না। আর সময় লাগবে মাত্র ১ ঘণ্টা!’ দাদার মুখের বিস্ময় কে দেখে! অতি খুশিতে হাস্যোজ্জ্বল মুখে আমার হাত ধরে বললেন, ‘থ্যাংক ইউ স্যার। আপনার এই নিঃস্বার্থ পরামর্শ আমি মনে রাখব। স্যার, আমাকে তবে এসওডি ঋণ দেওয়ার ব্যবস্থা করেন।’ দাদা সত্যিই আমার পরামর্শের কথা স্মরণ রেখেছেন। পরিচিত বন্ধু-স্বজনকে এখন আমার ব্যাংকেই ব্যাংকিং করার সুপারিশ করেন এবং অনেকের সাথেই আমার পরামর্শের কথা শেয়ার করেন। দাদাকে এসএমই ঋণ না দেয়ার কারণে আমার ব্যাংক হয়ত কিছুটা আয় বঞ্চিত হয়েছে, কিন্তু গ্রাহকের অনেক বড় সাশ্রয় হয়েছে। ব্যাংক কিছুটা আয় বঞ্চিত হলেও দাদা আজ আমার ব্যাংকের একজন গুডউইল অ্যাম্বাসেডরের মতই কাজ করছেন। নিজের সকল ব্যাংকিং প্রয়োজনে তিনি আমার ব্যাংককেই বেছে নিচ্ছেন। বিনে পয়সায় রেফারেন্স মার্কেটার হিসাবে মার্কেটিং করছেন আমার ব্যাংকের। অনেক গ্রাহক এসে বলেন, ‘স্যার আমাকে অমুক দাদা পাঠিয়েছে, একটা অ্যাকাউন্ট করব, স্যার।’